《题吴季章挹秀堂》
宋代·曾丰

造物鼎新开画图，江蟠前后山负隅。
一尘不动鸥出没，万变无心云卷舒。
主人倚坐扶栏立，太清之气交相袭。
风烟席上骨毛醒，文字场中星斗湿。
说诗迁史功日新，江山怪见无精神。
笔头收拾珠玉去，夔为酸鼻河伯颦。
填胸自有真潇洒，沃眼更何须外假。
景饶眼饱欲著书，书成勿示斲轮者。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。